b"\n_START_ARTICLE_\nInkunabulas\n_START_PARAGRAPH_\nInkunabulas - (lot. Incunabula 'lop\xc5\xa1ys, vystyklai') \xe2\x80\x93 ankstyviausiojo spaudos laikotarpio knyga. \xc5\xa0is laikotarpis skai\xc4\x8diuojamas nuo pirm\xc5\xb3j\xc5\xb3 J. Gutenbergo i\xc5\xa1leist\xc5\xb3 knyg\xc5\xb3 (apie 1446 m.) iki 1501 m. sausio 1 d. \xc5\xa0iuo metu i\xc5\xa1liko labai ma\xc5\xbeai \xc5\xa1i\xc5\xb3 knyg\xc5\xb3 egzempliori\xc5\xb3, nes pirmuoju knyg\xc5\xb3 spausdinimo laikotarpiu buvo leid\xc5\xbeiami nedideli j\xc5\xb3 tira\xc5\xbeai._NEWLINE_XV a. antroje pus\xc4\x97je knyg\xc5\xb3 spausdinimas Europoje spar\xc4\x8diai plito. Tuo metu skirtingu laiku 246 Europos miestuose veik\xc4\x97 1099 spaustuv\xc4\x97s. I\xc5\xa1 viso buvo i\xc5\xa1spausdinta apie 40 000 pavadinim\xc5\xb3 inkunabul\xc5\xb3 bendru 12\xe2\x80\x9315 mln. egz. tira\xc5\xbeu. Leisti inkunabulai buvo pana\xc5\xa1\xc5\xabs \xc4\xaf rankra\xc5\xa1tines knygas: inkunabul\xc5\xb3 tekstas buvo be pastraip\xc5\xb3, i\xc5\xa1 naujos eilut\xc4\x97s buvo spausdinami tik svarbiausi skyriai, iliustracijas pie\xc5\xa1davo iliuminantai, naudota daug trumpini\xc5\xb3, nebuvo antra\xc5\xa1tini\xc5\xb3 lap\xc5\xb3.\n_START_SECTION_\nInkunabulai Lietuvoje\n_START_PARAGRAPH_\nPirmieji inkunabulai Lietuvoje atsirado dar XV a. \xc5\xa0iuo metu Lietuvoje saugoma apie 460 inkunabul\xc5\xb3, daugiau kaip pus\xc4\x97 j\xc5\xb3 i\xc5\xa1leista Vokietijoje, 109 \xe2\x80\x93 Italijoje. Daugumoje Lietuvoje saugom\xc5\xb3 inkunabul\xc5\xb3 dominuoja religinio turinio tekstai."